Fékk símafund með Bush í nafni Ólafs Ragnars Vífill Atlason , 16 ára nemi í Fjölbrautaskóla Vesturlands , var búinn að festa símafund við Bush Bandaríkjaforseta . Fundurinn átti að verða um kvöldmatarleytið sl. mánudagskvöld . Vífill hafði áður aflað sér símanúmers Hvíta hússins og hringdi þangað og sagðist vera Forseti Íslands , Ólafur Ragnar Grímsson . Til fundarins kom þó ekki þar sem að grunsemdir vöknuðu vestan hafs um að einhver væri að gera at . Um tvöleytið sl. mánudag birtist lögreglan síðan heima hjá Vífli og færði til yfirheyrslu á lögreglustöðina á Akranesi . Vífill óttast ekki og segist raunar hugsa lítið út í hvort eitthvað verði aðhafst gagnvart sér í kjölfar símahrekksins . Það sé þá helst að erfitt verði fyrir sig að komast inn í Bandaríkin í framtíðinni . Hann verði settur á lista yfir óæskilegt fólk til landsins . Það var á laugardagsköld þegar Vífill var að vafra um á netinu ásamt Ingvari Þórissyni félaga sínum , að þeim kom allt í einu til hugar leyninúmerið hjá Bandaríkjaforseta sem var á flakki á einhverri bloggsíðunni fyrir nokkrum árum . Þeir ákváðu að prófa númerið og komust strax í samband við ritara og svo annan ritara og einn eða tvo aðila í viðbót , þangað til búið var að festa símafund með Bandaríkjaforseta . Þetta ferli tók um 15 mínútur . Eins og áður segir átti símafundurinn að verða um kvöldmatarleytið á mánudag , en á þeim tíma er Vífill að vinna við símsvörun hjá netþjónustufyrirtæki . Til þessa kom ekki eins og áður sagði . Aðspurður sagðist Vífill ekkert hafa verið stressaður yfir helgina , bara verið að lesa undir próf og gengið ágætlega . Eins þegar lögreglan kom , að þá hafi hann ekkert verið smeykur . „ Enda virtist lögreglan bara hafa gaman af þessu , “ sagði hann . Fljótlega eftir að lögreglan var komin í málið , bloggaði bróðir Vífils um það og síðan hefur lítill friður verið fyrir fjölmiðlum hér á landi , sem finnst málið athyglisvert og spennandi . „ Það er fyrst núna sem þetta er að róast , “ sagði Vífill þegar hann leit inn á ritstjórn Skessuhorns síðdegis í dag .